A pénzintézetek számára sem mindegy, hogy adásvételi szerződés, vagy előszerződés készül-e, hiszen mindkettő közel azonos tartalmú és az előszerződéstől való eltérést nagyon komoly feltételek fennállása esetén engedi a jogszabály.
Fontos ugyanakkor tudni, hogy az előszerződés nem jegyezhető be a tulajdoni lapra, épp ezért a hitel összegének folyósításához olyan megoldásra van szükség, amely garantálja a tulajdonosváltás (és ezt követően a banki jelzálog) bejegyzését. Emiatt ugyan a hiteligényléshez és az előkészítéshez, adott esetben a hitelszerződés aláírásához is elegendő lehet az előszerződés, ám a hitel folyósításához mindenképp a jelzálog tulajdonlapon történő minimum széljegyre kerülése kell - ezért ahhoz végleges adásvételi szerződés, a függőben tartással történő vagy vételi jogot alapító adásvételi szerződés megkötése szükségeltetik.
Még egyértelműbbé tette a kérdést a Magyar Nemzeti Bank, amely előírta, hogy az épülő, vagy akár csak a tervasztalon lévő új lakások esetében is végleges adásvételi szerződést kell kötniük az ügyfeleknek, ha az MNB refinanszírozása mellett nyújtott, ultraolcsó, maximum 2,5 százalékos kamatozású Zöld Otthon hitelt akarnak felvenni. Jó eséllyel ezt követően több bank más termékeknél is ezt a megoldást követi majd.